ananddey/assamese-wiki-corpus huggingface dataset:
ৰেকিবুদ্দিন আহমেদ

ৰেকিবুদ্দিন আহমেদ আছিল আজান পীৰ চাহাবৰ দ্বাৰা প্ৰচলিত জিকিৰ আৰু জাৰী গীতৰ শিল্পী। ৰেকিবুদ্দিন আহমেদক অসমৰ ' জিকিৰ সম্ৰাট 'বুলি কোৱা হয়। বিলুপ্ত হ'বলৈ ধৰা জিকিৰ গীতসমূহ ৰেকিবুদ্দিন আহমেদে পুনৰ্জীৱিত কৰি তুলিছিল।

শৈশৱকাল

ৰেকিবুদ্দিন আহমেদৰ জন্ম হৈছিল ১৯৩৯ চনৰ ০১ এপ্ৰিলত গোলাঘাট জিলাৰ দেৰগাঁওৰ বালিবাটত। দেউতাক আছিল তামিজুদ্দিন আহমেদ আৰু মাতৃ নুৰান নিচা। ৰেকিবুদ্দিন আহমেদ পৰিয়ালৰ ভিতৰত কনিষ্ঠ সন্তান আছিল। ৰেকিবুদ্দিন আহমেদে দেউতাকৰ জৰিয়তে জিকিৰ আৰু জাৰী গীতবোৰৰ বিষয়ে জানিব পাৰিছিল। পাছত জিকিৰৰ ওজা পিয়াৰুদ্দিন আহমেদৰ বা গাম ফকিৰ নামেও বিখ্যাত ওজাজনৰ ওচৰত জিকিৰ-জাৰীৰ পদ,সুৰ আৰু তত্ত্বৰ পাঠ গ্ৰহণ কৰিছিল।ৰেকিবুদ্দিন আহমেদ সৰুৰে পৰা জিকিৰ আৰু জাৰী গীতবোৰৰ লগতে অসমৰ পৰম্পৰাগত লোকসংগীত যেনে ফুলকোঁৱৰৰ গীত,মণিকোঁৱৰৰ গীত, বিহু, টোকাৰী গীত, দেহবিচাৰৰ গীত আদিও গাই ভাল পাইছিল।

শিক্ষাজীৱন

ৰেকিবুদ্দিন আহমেদে প্ৰাথমিক শিক্ষা লাভ কৰিছিল জেলেহুৱা নিম্ন প্ৰাথমিক বিদ্যালয়ত। ১৯৫৭ চনত দেৰগাঁও হাইস্কুলৰ পৰা মেট্ৰিক পৰীক্ষাত সুখ্যাতিৰে উত্তীৰ্ণ হয়। ১৯৬১ চনত যোৰহাটৰ জগন্নাথ বৰুৱা কলেজৰ পৰা কলা শাখাৰ স্নাতক ডিগ্ৰী লাভ কৰে।

কৰ্মজীৱন

ৰেকিবুদ্দিন আহমেদ কিছুদিন নাহৰণি উচ্চ মাধ্যমিক বিদ্যালয়ত শিক্ষকতা কৰে। ১৯৬১ চনৰ ২১ জুলাইত গুৰযোগনীয়া উচ্চ মাধ্যমিক বিদ্যালয়ত সহকাৰী শিক্ষক হিচাপে যোগদান কৰে। পাছত একেখন বিদ্যালয়তে ১৯৯৫ চনত তেওঁ প্ৰধান শিক্ষক হিচাপে দায়িত্বভাৰ গ্ৰহণ কৰে। পাছত গুৰজুগোনিয়া উচ্চ মাধ্যমিক বিদ্যালয়খন উচ্চতৰ মাধ্যমিক বিদ্যালয়লৈ ৰূপান্তৰিত হোৱাত তেওঁ মুখ্য ভাৰপ্ৰাপ্ত বিষয়াৰ পদৰ গ্ৰহণ কৰে। ১৯৯৭ চনত তেওঁ শৈক্ষিক কৰ্মক্ষেত্ৰখনৰ পৰা অৱসৰ গ্ৰহণ কৰে।

সাংস্কৃতিক জীৱন

ৰেককিবুদ্দিন আহমেদে পোনপ্ৰথমবাৰৰ বাবে ১৯৫৭ চনত দেৰগাঁও উচ্চ মাধ্যমিক বিদ্যালয়ৰ মঞ্চত জিকিৰ পৰিবেশন কৰে। ১১৯৬৩ চনত আকাশবাণী গুৱাহাটী কেন্দ্ৰৰ অনুষ্ঠান সঞ্চালক বীৰেন ফুকনে ৰেকিবুদ্দিন আহমেদৰ বাসগৃহলৈ গৈ তেখেতৰ জিকিৰ বাণীবদ্ধ কৰি আনি প্ৰচাৰ কৰে। ১৯৬৪ চনত আকাশবাণী গুৱাহাটী কেন্দ্ৰ‌ই তেখেতক অনাতাঁৰ শিল্পী উপাধি প্ৰদান কৰে। পাছলৈ ৰেকিবুদ্দিন আহমেদ আৰু তেওঁৰ সহশিল্পী সকলে আকাশবাণী ডিব্ৰুগড় আৰু গুৱাহাটী কেন্দ্ৰৰ লগতে অসমৰ বিভিন্ন প্ৰান্তৰ অনুষ্ঠানত জিকিৰ পৰিবেশন কৰে। আজান ফকীৰৰ দ্বাৰা প্ৰচাৰিত জিকিৰ গীতসমূহ মুখে মুখে প্ৰচলিত আছিল যদিও ক্ৰমে বিলুপ্তপ্ৰায় হ'বলৈ ধৰিছিল। ৰেকিবুদ্দিন আহমেদে এই জিকিৰ গীতবোৰ পুনৰ সঞ্জীৱিত কৰি তোলে। ৰেকিবুদ্দিন আহমেদে নিজাববীয়াকৈও গীত ৰচনা কৰিছিল।
ৰেকিবুদ্দিন আহমেদ ডাঙৰীয়াই নিজাববীয়াকৈ জিকিৰ আৰু লোকগীতৰ কেছেটত কণ্ঠদান কৰিছিল। মমতা, চিৰাজ, কথাছবিত গীত পৰিৱেশন কৰাৰ সমান্তৰালভাৱে ১৯৮৭ চনত অসম চৰকাৰৰ সাংস্কৃতিক বিভাগে প্ৰযোজনা কৰা 'আজান ফকিৰ' নাটকৰ সংগীত পৰিচালনাও কৰে।

বঁটা

১৯৯০ চনত অসম চৰকাৰৰ পৰা শিল্পী বঁটা লাভ কৰে।
১৯৯৪ চনত অসম চৰকাৰৰ পৰা শিল্পী পেঞ্চন লাভ কৰে।
১৯৯৭ চনত আজান পীৰ দৰগাহ কমিটীয়ে আজান পীৰ বঁটা প্ৰদান কৰে।
১৯৯৯ চনত শিল্পী বঁটা
২০০৫ চনত মৰণোত্তৰভাৱে কেন্দ্ৰীয় চৰকাৰৰ মানৱ কল্যাণ দপ্তৰৰ মন্ত্ৰী অৰ্জুন সিঙৰ পৰা আজানপীৰ বঁটা লাভ কৰে।

মৃত্যু

২০০১ চনৰ ১৪ জানুৱাৰী তাৰিখে সংগীত শিল্পী ৰেকিবুদ্দিন আহমেদে তেখেতৰ পত্নী আৰু সহশিল্পী সকলৰ সৈতে গুৱাহাটীৰ শ্ৰীমন্ত শঙ্কৰদেৱ কলাক্ষেত্ৰত অনুষ্ঠিত হোৱা এটা অনুষ্ঠানত জিকিৰ পৰিবেশন কৰিবলৈ আহি শোকাবহ ভাৱে একক পথ দুৰ্ঘটনাত ৬১ বছৰ বয়সত মৃত্যুবৰণ কৰে।

তথ্যৰ উৎস

শ্ৰেণী:অসমৰ কণ্ঠশিল্পী
শ্ৰেণী:ভাৰতৰ লোকশিল্পী
শ্ৰেণী:মৃত ব্যক্তি
মীনাক্ষী চিত্তৰঞ্জন

মীনাক্ষী চিত্তৰঞ্জন ভাৰতীয় শাস্ত্ৰীয় নৃত্যংগনা, শিক্ষিকা আৰু কৰিঅ’গ্ৰাফাৰ, যাক শাস্ত্ৰীয় নৃত্য ভাৰতনাট্যমৰ পণ্ডানল্লুৰ শৈলীৰ প্ৰতিষ্ঠাপক হিচাপে পৰিচিত। তেওঁ ভাৰতনাট্যমৰ প্ৰচাৰ আৰু পণ্ডানল্লুৰ পৰম্পৰা ৰক্ষাৰ বাবে প্ৰয়াস কৰা কলাদিক্ষা নামৰ প্ৰতিষ্ঠানৰ প্ৰতিষ্ঠাপক। চোক্কালিংগম পিল্লাই আৰু চুব্বাৰায় পিল্লাই পিতৃ-পুত্ৰ যুটীৰ শিষ্যা, মীনাক্ষীয়ে তামিলনাডু চৰকাৰৰ কলাইমামণি বঁটা আৰু শ্ৰীপাৰ্থসাৰথি স্বামী সভাৰ নাট্য কলা সাৰথিকে ধৰি কেইবাটাও সন্মান লাভ কৰিছে। ভাৰত চৰকাৰে শাস্ত্ৰীয় নৃত্যলৈ আগবঢ়োৱা অৱদানৰ বাবে তেওঁক ২০০৮ চনত চতুৰ্থ সৰ্বোচ্চ অসামৰিক সন্মান পদ্মশ্ৰী প্ৰদান কৰে।

তথ্য সংগ্ৰহ

বাহ্যিক সংযোগ

শ্ৰেণী:ভাৰতীয় মহিলা কৰিঅ'গ্ৰাফাৰ
মিনতি হাজৰিকা

মিনতি হাজৰিকা হৈছে এগৰাকী অসমীয়া কবি, ঔপন্যাসিক, প্ৰবন্ধকাৰ।

জন্ম আৰু বংশৰ পৰিচয়

১৯৩৯চনৰ ৩১ জুলাইত যোৰহাট নগৰত মিনতি হাজৰিকাৰ জন্ম হয়। তেওঁৰ পিতৃৰ নাম ৰাধানাথ হাজৰিকা।

শিক্ষা

যোৰহাট দেৱীচৰণ বৰুৱা ছোৱালী মহাবিদ্যালয়ৰ প্ৰথম দলৰ ছাত্ৰী। তেওঁ ১৯৬১ চনত অসমীয়া বিষয়ত এম-এ পৰীক্ষাত উত্তীৰ্ণ হয় আৰু পৰৱৰ্তী স্ময়ত বি-টি পৰীক্ষাতো উত্তীৰ্ণ হয়শাজৰিকাই ১৯৯০ চনত "অসম মধ্যযুগৰ চৰিত পুথিৰ এটি অধ্যয়ন" শিতানত গৱেষণা কৰি পি-এইচ-ডি ডিগ্ৰি লাভ কৰে।

চাকৰি জীৱন

যোৰহাটৰ দেৱীচৰণ বৰুৱা ছাত্ৰী মহাবিদ্যালয়ত তেওঁ ১৯৬২ চনত প্ৰৱক্তা ৰূপে চাকৰি জীৱন আৰম্ভ কৰে আৰু ১৯৯৯ চনত অৱসৰ গ্ৰহণ কৰে।

সাহিত্যৰাজি

গ্ৰন্থ

মমতাৰ বাতৰি (১৯৬৭)
নেপাল দেশৰ সাধু ( ১৯৭০)
ভীম চৰিত (১৯৭৮)
দূৰ-দূৰণিৰ সাধু (১৯৮৬)
মহৎ লোকৰ লৰালি কাল (১৯৮৯)
নাৰী ৰত্ন (১৯৯৩)
আকবৰ বিৰবল ৰ কাহিনী (১৯৯৪)
টুন টুনিৰ সাধু
ৰামাই পণ্ডিতৰ শূন্য পুৰাণৰ লেখিকা।

সম্পাদিত গ্ৰন্থ

মহাপুৰুষ মাধৱদেৱ বিৰচিত চোৰধৰা আৰু পিম্পৰা গুচোৱা আৰু মাধৱ কন্দলীৰ অযোধ্যা কাণ্ড ৰামায়ণ(১৯৯৪)
মহাপুৰুষ শংকৰদেৱে বিৰচিত কীৰ্তনৰ অন্তৰ্গত গজেন্দ্ৰোপাখ‍্যান, বলিছলন আৰু দামোদৰ বিপ্ৰাখ‍্যান।

তথ্যসূত্ৰ
ভাৰত চৰকাৰ

ভাৰত চৰকাৰক সাধাৰণ ভাষাত "কেন্দ্ৰীয় চৰকাৰ" বুলি কোৱা হয়। ২৮খন ৰাজ্য আৰু ৭খন কেন্দ্ৰীয় শাসিত অঞ্চলৰে গঠিত যাক "ভাৰত গণৰাজ্য" বুলি কোৱা হয়, ইয়াৰেই নিয়ন্ত্ৰণকৰ্তা হৈছে ভাৰত চৰকাৰ। ভাৰত চৰকাৰৰ মুখ্য আসন বুলি দিল্লীক বুজায়, যিহেতু চৰকাৰৰ মুখ্য কাম কাজসমূহ ইয়াৰ পৰাই পৰিচালিত হয়।

ভাৰত দেশৰ নাগৰিকসকলৰ লগত সম্পৰ্কীত বুনিয়াদী দেৱানী আৰু ফৌজদাৰী আইন, যেনে নাগৰিক প্ৰক্ৰিয়া সংহিতা, ভাৰতীয় দণ্ড সংহিতা, অপৰাধ প্ৰক্ৰিয়া সংহিতা, আদি সংসদৰ দ্বাৰা নিৰ্মাণ হয়। সংঘ আৰু প্ৰতিখন ৰাজ্যৰে চৰকাৰক তিনি অংশ, কাৰ্যপালিকা, বিধায়িকা আৰু ন্যায়পালিকাৰ অন্তৰ্গত কাম কৰে।

তথ্য সংগ্ৰহ

বাহ্যিক সংযোগ

Official Portal of the Indian Government
Highest Executive, Judiciary and Legislative officers in India

শ্ৰেণী: ভাৰত
শ্ৰেণী:পোখালি (ভাৰত)
শ্ৰেণী:ভাৰত চৰকাৰ
অৰ্ণৱ গোস্বামী

অৰ্ণৱ গোস্বামী ভাৰতৰ এগৰাকী আগশাৰীৰ সাংবাদিক। তেওঁ ভাৰতীয় নিউজ চেনেল টাইমছ্ নাওৰ মুখ্য সম্পাদক তথা বাৰ্তা পৰিবেশক হিচাপে তেওঁ যথেষ্ট খ্যাতি লাভ কৰিছিল। সোমবাৰৰ পৰাৰ শুকুৰবাৰলৈ প্ৰতিনিশা ৯ বজাত (ভাৰতীয় মান সময়) ভাৰতীয় নিউজ চেনেল টাইমছ্ নাওত তেওঁ আঁত ধৰা দ্য নিউজআৱাৰ শীৰ্ষক জনপ্ৰিয় বিতৰ্কৰ অনুষ্ঠানটি সম্প্ৰচাৰিত হয়। ফ্ৰেঙ্কলী স্পীকিং উইথ অৰ্ণৱ নামৰ আন এক বিশেষ অনুষ্ঠানৰো সূত্ৰধাৰ অৰ্ণৱ গোস্বামী। এই অনুষ্ঠানটিত বিশ্বৰ বিভিন্ন প্ৰান্তৰ বিভিন্ন ক্ষেত্ৰত খ্যাতিমন্ত ব্যক্তিৰ সাক্ষাৎকাৰ প্ৰচাৰিত হয়। অৰ্ণৱ গোস্বামী তেওঁৰ সংবাদ কুশলতাৰ বাবে কেইবাটাও বঁটা আৰু সন্মানেৰে বিভূষিত হৈছে। Combating Terrorism: The Legal Challenge শীৰ্ষক এখন গ্ৰন্থও তেওঁ প্ৰণয়ন কৰিছে।

জীৱনী

অৰ্ণৱ গোস্বামীৰ জন্ম হৈছিল গুৱাহাটীত। অৰ্ণৱ গোস্বামীৰ পিতৃ কৰ্ণেল মনোৰঞ্জণ গোস্বামী আৰু মাতৃ সুপ্ৰভা গোস্বামী। অৰ্ণৱ গোস্বামীৰ পৰিয়ালৰ কেইবাগৰাকীও অগ্ৰজ অসমৰ প্ৰখ্যাত আইনজ্ঞ। তেওঁৰ পৈতৃক ককাক ৰজনীকান্ত গোস্বামী পেছাত এগৰাকী উকীল আছিল। ৰজনীকান্ত গোস্বামী ভাৰতীয় জাতীয় কংগ্ৰেছৰ সক্ৰিয় নেতা আৰু এগৰাকী মুক্তি মুক্তিযুঁজাৰুও আছিল। আনহাতে তেওঁৰ মাতৃফালৰ ককাক গৌৰী শংকৰ ভট্টাচাৰ্য্য এগৰাকী প্ৰখ্যাত ৰাজনীতিবিদ আৰু বহু দিন ধৰি অসম বিধানসভাৰ বিৰোধী দলপতি আছিল।

২০০৫ চনত অৰ্ণৱ গোস্বামীয়ে এন ডি টি ভি-ত তেওঁৰ কেৰিয়াৰ আৰম্ভ কৰিছিল। এন ডি টি ভি-ত তেওঁ দৈনিক বাৰ্তা পৰিবেশক হিচাপে কাম কৰাৰ লগতে ডি ডি মেট্ৰ' চেনেলত সম্প্ৰচাৰিত নিউজ টুনাইট শীৰ্ষক অনুষ্ঠানৰ বাবে কাম কৰিছিল। পিছলৈ বাৰ্তা সম্পাদক হিচাপে তেওঁ এন ডি টি ভি-ৰ মুখ্য গোটৰ সদস্য হৈ পৰিছিল। সেই সময়ত (অৰ্থাৎ ১৯৯৮ চনত) অনুষ্ঠান প্ৰযোজনাৰ পৰা ২৪ ঘণ্টীয়া প্ৰচাৰণলৈ সংক্ৰমন হৈছিল। এই অনুষ্ঠানৰ বাবেই তেওঁ ২০০৪ চনত এছিয়ান টেলিভিছন বঁটা প্ৰদান অনুষ্ঠানত এছিয়াৰ শ্ৰেষ্ঠ বাৰ্তা পৰিবেশকৰ বঁটা লাভ কৰিছিল।

অৰ্ণৱ গোস্বামী টাইমছ্ নাও নামৰ জনপ্ৰিয় নিউজ চেনেলটোৰ মুখ্য সম্পাদক। তেওঁৰ দ্বাৰা পৰিবেশিত দ্য নিউজআৱাৰ শীৰ্ষক অনুষ্ঠানটি সোমবাৰৰ পৰা শুকুৰবাৰলৈ প্ৰতিনিশা ৯ বজাত পোনপটীয়া সম্প্ৰচাৰ হয়। এই অনুষ্ঠানটিত পাৰভেজ মুছাৰফ আৰু ৰাহুল বাজাজৰ দৰে ব্যক্তিয়েও অংশগ্ৰহণ কৰিছিল। অৰ্ণৱ গোস্বামীৰ উল্লেখনীয় কামৰ ভিতৰত ২০০৬ চনৰ মুম্বাই ৰে'ল বোমা বিস্ফোৰনৰ প্ৰচাৰ, ২০০৮ চনৰ বিতৰ্কিত সংসদৰ আস্থা ভোটৰ সময়ত নীৰৱছিন্ন ২৬ ঘণ্টীয়া পোনপটীয়া পৰিবেশোন,২০০ত কৈও অধিক ৰাজনীতিকৰ সাক্ষাৎকাৰ আৰু এই ভোটৰ বিশ্লেষণ আৰু ২০০হ চনৰ মুম্বাই সন্ত্ৰাসবাদী আক্ৰমণৰ সময়ত ৬৫ ঘণ্টাতকৈও বেছি সময় ধৰি বাৰ্তা পৰিবেশন ইত্যাদি অন্যতম। তেওঁ ফ্ৰেঙ্কলী স্পীকিং উইথ অৰ্ণৱ নামৰ আন এটা অনুষ্ঠানৰো সূত্ৰধাৰ। এই অনুষ্ঠানটিত বেনাজিৰ ভুট্টো, প্ৰাক্তন ব্ৰিটিছ প্ৰধানমন্ত্ৰী গৰ্ডন ব্ৰাউন, আফগানিস্তানৰ ৰাষ্ট্ৰপতি হামিদ কাৰজাই, নিৰ্বাসিত তিব্বতৰ নেতা তথা ধৰ্মগুৰু দালাই লামা, আমেৰিকাৰ বৈদেশিক সচিব হিলাৰী ক্লিণ্টন, ছোনিয়া গান্ধী আদি বহু প্ৰখ্যাত ব্যক্তিয়েও অংশ গ্ৰহণ কৰি গৈছে।

অৰ্ণৱ গোস্বামীয়ে Combating Terrorism: The Legal Challenge শীৰ্ষক এখন গ্ৰন্থও প্ৰণয়ন কৰিছে।

তথ্যসূত্ৰ

বাহ্যিক সংযোগ

Profile in Business Standard
Profile in Caravan magazine
Full interview of Hillary Clinton hosted by Arnab Goswami of Frankly Speaking on Times Now at St. Xavier College

শ্ৰেণী:অসমৰ ব্যক্তি
শ্ৰেণী:ভাৰতীয় সাংবাদিক
চিত্ৰলেখা উদ্যান

অসমৰ শোণিতপুৰ জিলাৰ তেজপুৰ নগৰৰ এখন ঐতিহাসিক উদ্যান। পূৰ্বতে এই উদ্যানৰ নাম ক'ল পাৰ্ক আছিল। চিত্ৰলেখা উদ্যানক তেজপুৰৰ এক যাদুঘৰ বুলিব পাৰি।

ইতিহাস

১৯০৬ চনত সেই সময়ৰ উপায়ুক্ত এইচ ডব্লিউ জি ক'লে (H W G Cole) তেজপুৰৰ বিভিন্ন ঠাইত আলাই-আথানি হৈ পৰি থকা মনোমহা শিলত খোদিত মূৰ্তি গোটাই এক উদ্যান গঢ়াৰ চেষ্টা কৰিছিল। পোনতে এই স্থানৰ মাটিখিনি জনৈক কালিপদ সেন নামৰ "বঙালী" ভদ্ৰলোক এজনৰ আছিল। তাৰপিছ্ত তেজপুৰ পৌৰসভাই মাটিটুকুৰা পাঁচশ টকাত কিনি লৈ তাত উদ্ধাৰ হোৱা শৈলভাস্কৰ্য্যসমূহ স্থাপন কৰি উদ্যানৰূপে গঢ়ি তোলে। ক'লৰ মৃত্যুৰ পাছত পিছৰজন উপায়ুক্ত এফ ডব্লিউ ষ্টঙে ক'লৰ স্মৃতিত এই উদ্যান সম্পূৰ্ণ কৰি তোলে। সেয়ে ইয়াৰ নাম "ক'ল পাৰ্ক" হয়। কিন্তু পিছলৈ ইয়াৰ নাম "চিত্ৰলেখা উদ্যান" ৰখা হয়। উদ্যানখনত থকা শৈল ভাস্কৰ্যসমূহ কোনো কোনোৱে বাণ ৰজাৰ দিনৰ বুলি অনুমান কৰে। আন কিছুমানৰ মতে অষ্টম-নৱম শতিকাৰ শালস্তম্ভ বংশৰ।

উদ্যানৰ বিভিন্ন সামগ্ৰী

এই উদ্যানত ঐতিহাসিক হাৰুপেশ্বৰ ৰাজধানীৰ ৰাজকাৰেঙৰ শৈলস্তম্ভ, শিল কটা আঠপহীয়া পদুম ফুল, বিভিন্ন লাস্য মুদ্ৰাৰ দীঘলীয়া শিল, দশাৱতাৰ মূৰ্তি, দুয়ো কাষে লতাৰে কটা শোভিত স্তম্ভ, বুদ্ধৰ মূৰ্তি আদি আছে। উদ্যানখনত থকা দীঘলীয়া শিলৰ পেনেলসমূহত আছে স্যমন্ত হৰণৰ দৃশ্য, ঢোলত চাপৰ পৰা ঢুলীয়া, নাচনি, বিহু আৰু আন আন লাস্য মুদ্ৰাৰ সৈতে দ্বাৰপাল, ব্ৰহ্মা, বিষ্ণু, মহেশ্বৰৰ মূৰ্তি আদি। নলা, হোলা, খাল, বিল আদিত পৰি থকা শিল, উপায়ুক্ত কাৰ্য্যালয়ৰ গৃহ নিৰ্মাণৰ সময়ত উদ্ধাৰ হোৱা বা কাছাৰীৰ সম্মুখত পোৱা শৈল ভাস্কৰ্য্যসমূহৰ লগতে ডন বস্ক’ বিদ্যালয়ৰ সম্মুখত পোৱা বিভিন্ন শিলা স্তম্ভ ইয়াত সজাই ৰখা হৈছে।

ইয়াত সংৰক্ষিত শিলাস্তম্ভসমূহ নান্দীমুখ, পদুম আৰু লতাফুলেৰে সুশোভিত। ইংৰাজী 'ইউ' (U) আখৰটোৰ দৰে এটা প্ৰাচীন পুখুৰীৰে আগুৰা এই উদ্যান তথা উদ্যানৰ শৈল ভাস্কৰ্যই সততে পৰ্যটকক আকৰ্ষণ কৰে।

প্ৰসঙ্গ পুথি

বিশ্ব ঐতিহ্য, শান্তনু কৌশিক বৰুৱা

বাহ্যিক সংযোগ

শ্ৰেণী:শোণিতপুৰ জিলাৰ পৰ্যটনস্থলী‎
শ্ৰেণী:তেজপুৰ‎
শ্ৰেণী:অসমৰ পুৰাতাত্বিক স্থান
ভক্তি প্ৰদীপ

ভক্তি-প্ৰদীপ গ্ৰন্থখনি মহাপুৰুষ শ্ৰীমন্ত শংকৰদেৱৰ ভক্তিতত্ত্ব প্ৰকাশক ৰচনাৰ অন্যতম পুথি। এই শাস্ত্ৰখনি গুৰুজনাই গৰুড় পুৰাণৰ আধাৰত বিৰচন কৰিছিল আৰু গ্ৰন্থখনত মুঠ আঠটা অধ্যায় আছে। পুথিখনৰ কলেৱৰ সূক্ষ্ম হোৱা সত্ত্বেও ভাগৱতীয় বৈষ্ণৱ ধৰ্মৰ শ্ৰৱণ ,কীৰ্তন,নাম তথা ভক্তিৰ মহিমা আদি সকলোবোৰ তত্ত্ব বিতংকৈ বৰ্ণন হৈছে। ভক্তি প্ৰদীপ গ্ৰন্থখনি মহাপুৰুষে আদি বয়সতে বিৰচন কৰিছিল বুলি ঠাৱৰ কৰা হৈছে। গুৰুচৰিতৰ মতে, "তৈতে গড়ুৰ পুৰাণ চাই ভকতি প্ৰদীপ কৰিলে, হৰিবংশৰ পৰা ৰুক্মিণী হৰণ কৰিছে। " কিন্তু কোনো কোনো সমালোচকে ক'ব খোজে যে শংকৰদেৱে এই পুথিখন ৰচনা কৰা নাই; আন কোনোবা লোকে ৰচনা কৰি শংকৰদেৱৰ নামত চলাই দিছে। গ্ৰন্থখনৰ ৫ম অধ্যায়ত শ্ৰীকৃষ্ণৰ শতনাম বৰ্ণন কৰা হৈছে।

তথ্য সংগ্ৰহ

শ্ৰেণী:অসমীয়া গ্ৰন্থ
জে.ভি. মণীষা

জে.ভি. মণীষা বাজাজ এগৰাকী ভাৰতীয় লেখিকা আৰু চলচ্চিত্ৰ নিৰ্মাতা। ভাৰতীয় টেলিভিছনত বিষয়ভিত্তিক কাব্য অনুষ্ঠান আৰম্ভ কৰাৰ বাবে তেওঁ বিশেষভাৱে পৰিচিত।

প্ৰাৰম্ভিক জীৱন আৰু শিক্ষা

মণীষাৰ জন্ম ১৯৬৭ চনৰ ১৯ ছেপ্টেম্বৰত নতুন দিল্লীত গীতা আৰু জনাৰ্দন প্ৰসাদ বাৰ্মাৰ ঘৰত হৈছিল। তেওঁৰ মনিকা আখাৰী নামৰ এগৰাকী ভগ্নী আছে। মণীষাই ন বছৰ বয়সতে ভোকাতুৰ অৱস্থাৰ বিষয়ে প্ৰথমটো কবিতা লিখিছিল। তেওঁ প্ৰয়াগ সংগীত সমিতি আৰু দিল্লী বিশ্ববিদ্যালয়ত অধ্যয়ন কৰিছিল, আৰু অধ্যয়নৰ সময়ত কবি সন্মিলন তথা দুৰদৰ্শনৰ কাৰ্যসূচীত অংশগ্ৰহণ কৰিছিল। তেওঁ নাটকত অভিনয় কৰাৰ উপৰিও কবিতা আবৃত্তি অনুষ্ঠানত ভাগ লৈছিল।

কেৰিয়াৰ

মণীষাৰ কেৰিয়াৰ পেছাদাৰী কবিতা আবৃত্তিৰ জৰিয়তে আৰম্ভ হৈছিল। পিছলৈ তেওঁ এগৰাকী ঘোষিকা হিচাপে দুৰদৰ্শনত যোগদান কৰে আৰু কেইবাখনো টেলিফিল্ম তথা ধাৰাবাহিকত অভিনয় কৰে। তেওঁ ইগনু (IGNOU), এনডিটিভি (NDTV), লাইভ ইণ্ডিয়া, ছব টিভি (SAB TV) আৰু সংস্কাৰ টিভিত কাম কৰিছে। ২০১৩ চনত মণীষাই জ্যেষ্ঠ নাগৰিকসকলৰ বাবে উৎসৰ্গিত প্ৰথমখন ৰাষ্ট্ৰীয় বাতৰি কাকত সাঞ্জী সাঞ্জ প্ৰতিষ্ঠা কৰিছিল।

২০০৫ চনত তেওঁ তৰচেম এণ্টিলৰ সৈতে এখন চলচ্চিত্ৰ নিৰ্মাণ কোম্পানী আৰম্ভ কৰে। তেতিয়াৰে পৰা তেওঁ বহুতো চুটি ছবি, তথ্যচিত্ৰ আৰু বিজ্ঞাপনৰ চিত্ৰনাট্য লিখাৰ লগতে প্ৰযোজনা কৰিছে।

মণীষাই সৃজন সন্মান কৰ্ম, শ্ৰী ভূপাল আৰিষ্ঠ মধু, বৈভৱ নেচনেল ইনষ্টিটিউট অৱ ভেলু এডুকেচন আৰু ২০১২ চনৰ RMAI শ্ৰেষ্ঠ চুটি ছবি বঁটাকে ধৰি কেইবাটাও সন্মান লাভ কৰিছে।

ব্যক্তিগত জীৱন

মণীষাই ১৯৯৩ চনত দেৱেন্দ্ৰ কুমাৰ বাজাজৰ সৈতে বিবাহপাশত আৱদ্ধ হয়। দম্পতীটোৰ পঞ্চম আৰু পাৱন নামৰ দুজন পুত্ৰ সন্তান আছে।

তথ্যসূত্ৰ

শ্ৰেণী:ভাৰতীয় নাৰী
শ্ৰেণী:লেখিকা
শ্ৰেণী:চলচ্চিত্ৰৰ সৈতে জড়িত ব্যক্তি
শ্ৰেণী:ভাৰতীয় মহিলা কবি
য়ে দিল মাংগে মোৰ

য়ে দিল মাংগে মোৰ! ১৯৯৮ চনত অনুজা চৌহানে জে ডব্লিউ টিত পেপচিৰ বাবে উদ্ভাৱন কৰা এটা বিজ্ঞাপনৰ শ্লোগান।

ইতিহাস

এই শ্লোগানৰ উৎপত্তি ১৯৯৮ চনত পেপচিৰ বিজ্ঞাপনৰ বাবে ব্যাৱসায়িক শ্লোগান হিচাপে হৈছে; জে ডব্লিউ টিত অনুজা চৌহানে অৱশেষত দিল্লীৰ জে ডব্লিউ টিৰ উপ-সভানেত্ৰী আৰু কাৰ্যবাহী সৃষ্টিশীল সঞ্চালক আৰু, দ্য জ'য়া ফেক্টৰ (২০০৮)ৰ দৰে কিতাপৰ লেখিকা হয়। ইয়াৰ পিছত ই অতি সোনকালেই গণ জনপ্ৰিয়তা লাভ কৰে, আৰু যুদ্ধৰ শ্লোগান আৰু একত্ৰীকৰণৰ চিঞৰত পৰিণত হয়, যিটো প্ৰথমবাৰৰ বাবে ১৯৯৯ চনৰ কাৰ্গিল যুদ্ধৰ সময়ত ভাৰতীয় সেনাৰ এজন বিষয়া কেপ্তেইন বিক্ৰম বাত্ৰাই ব্যৱহাৰ কৰিছিল আৰু সংবাদ মাধ্যমত বহুলভাৱে প্ৰকাশ পাইছিল। ১৯৯৯ চনৰ জুলাই মাহত কেপ্তেইন বাত্ৰা যুদ্ধত শ্বহীদ হয় আৰু মৰণোত্তৰভাৱে ভাৰতৰ সৰ্বোচ্চ সামৰিক সন্মান পৰম বীৰ চক্ৰ বঁটা লাভ কৰে। এই শ্লোগান ভাৰতীয় জনপ্ৰিয় সংস্কৃতিৰ অংশ হৈয়েই আছে।

২০০৪ চনত শ্বাহিদ কাপুৰ অভিনীত দিল মাংগে ম’ৰ নামৰ এখন বলীউডৰ চিনেমাৰ শিৰোনাম হিচাপে ব্যৱহাৰ কৰা হয়।

২০২৪ চনৰ মাৰ্চ মাহত ভাৰতত পেপচি নিউ আইডেণ্টিটিৰ উন্মোচনৰ পিছত এই টেগলাইনটো ঘূৰাই দিয়া হয়।

পেপচিৰ বিজ্ঞাপন

এই শ্লোগানটো ১৯৯৮ চনৰ ডিচেম্বৰ মাহত প্ৰথমবাৰৰ বাবে প্ৰচাৰিত পেপচি টেলিভিছনৰ বিজ্ঞাপন ধাৰাবাহিক এখনৰ টেগলাইন হিচাপে উদ্ভাৱন কৰা হৈছিল আৰু ভাৰতীয় যুৱক-যুৱতীসকলৰ সৈতে পেপচিক এটা শক্তিশালী ব্ৰেণ্ড হিচাপে প্ৰতিষ্ঠা কৰিবলৈ চেষ্টা কৰিছিল।
নব্বৈৰ দশকৰ মাজভাগৰপৰা শেষৰফালে পেপচিৰ বিজ্ঞাপন অভিযানৰ ধাৰাবাহিকতা আছিল, যিটো ই প্ৰথমে ১৯৯৬ চনৰ ক্ৰিকেট বিশ্বকাপৰ সময়ত কোকাকোলাৰ বিৰুদ্ধে এম্বুছ মাৰ্কেটিং প্ৰচেষ্টা হিচাপে আৰম্ভ কৰিছিল। এই বিজ্ঞাপনসমূহত বিশিষ্ট ক্ৰীড়া ব্যক্তিত্ব আৰু চলচ্চিত্ৰ তাৰকা, যেনে শচীন তেণ্ডুলকাৰ, শ্বাহৰুখ খান, অমিতাভ বচ্চন, আৰু পৱন কল্যাণ আদি প্ৰদৰ্শন কৰা হৈছিল আৰু এই বিজ্ঞাপনসমূহ পৰিচালনা কৰিছিল প্ৰহ্লাদ কক্কাৰ, এজন প্ৰবীণ বিজ্ঞাপন চলচ্চিত্ৰ পৰিচালক। এই কেচফ্ৰেজটো এটা পলায়নবাদী সফলতা হৈ পৰিল আৰু অন্যান্য ব্যাৱসায়িক সত্তাসমূহে ইয়াক নিজৰ বাৰ্তা প্ৰেৰণত নিজৰ কৰি ল’বলৈ চেষ্টা কৰিলে। পেপচিয়ে এই শ্লোগান ব্যৱহাৰ কৰাৰ একচেটিয়া অধিকাৰ দাবী কৰিবলৈ সক্ৰিয়ভাৱে মামলা কৰিছিল।

তথ্যসূত্ৰ

শ্ৰেণী:শ্লোগান
ৰচনা বেনাৰ্জী

ৰচনা বেনাৰ্জী (জন্ম: ঝুমঝুম বেনাৰ্জী; ২ অক্টোবৰ ১৯৭২) এগৰাকী ভাৰতীয় অভিনেত্ৰী, উদ্যমী, দূৰদৰ্শন উপস্থাপিকা আৰু ৰাজনীতিবিদ। তেওঁ মূলত বাংলা আৰু ওডিয়া চলচ্চিত্ৰৰ লগতে কেইখনমান তেলুগু, তামিল আৰু কন্নড় ছবিত কৰা কামৰ বাবে পৰিচিত। ১৯৯১ চনত 'মিছ কলিকতা'ৰ খিতাপ জয় কৰাৰ উপৰিও তেওঁ মিছ ইণ্ডিয়া প্ৰতিযোগিতাত 'মিছ বিউটিফুল স্মাইল'কে ধৰি ভাৰতৰ পাঁচখনকৈ সৌন্দৰ্য প্ৰতিযোগিতাত জয়লাভ কৰিছে।

উদ্ধৃতিসমূহ

"মই আভ্যন্তৰীণ সৌন্দৰ্যত বিশ্বাস কৰোঁ। ই ভিতৰৰ পৰা আহে; কাৰোবাৰ ব্যৱহাৰ আৰু আত্মাৰ সজ গুণবোৰেহে তেওঁলোকক ধুনীয়া কৰি তোলে, অন্যথা নহয়। কোনো ক্ৰীম, ফেচ পেক বা সৌন্দৰ্য চৰ্চাৰ সামগ্ৰীয়ে এজন ব্যক্তিক ধুনীয়া কৰিব নোৱাৰে যদিহে তেওঁ অন্তৰৰ পৰা ধুনীয়া নহয়।"
"টাইমছ অৱ ইণ্ডিয়া"ৰ সৈতে হোৱা সাক্ষাৎকাৰৰ পৰা

"বহুতো মানুহে বুজি পাইছে, জানিছে... মই বহুতো সাক্ষাৎকাৰত বহুবাৰ কৈছোঁ যে মই আৰু কোনো চিনেমা নকৰোঁ যদিহে মই অতি আকৰ্ষণীয় কিবা এটা নাপাওঁ... মই এনে এটা চৰিত্ৰ পাব লাগিব যিয়ে মোৰ ওপৰত এক স্থায়ী প্ৰভাৱ পেলাব, যিটো নকৰিলে মই গোটেই জীৱন অনুশোচনা কৰিম... তেতিয়াহে মই কৰিম। নহ’লে মই চিনেমা নকৰোঁ।"
"আনন্দবাজাৰ"ৰ বিশেষ সাক্ষাৎকাৰৰ পৰা

"একো নহয়, মই খুব সুখী হৈ থাকিবলৈ ভাল পাওঁ। মই কেতিয়াও মোৰ দুখ বা মানসিক চাপক জীৱনলৈ আহিবলৈ নিদিওঁ। মই সদায় ইতিবাচক চিন্তা কৰোঁ আৰু জীৱনটো ইতিবাচকভাৱে জীয়াই থাকোঁ।"
কিয় চিনেমা কৰা নাই সেই সন্দৰ্ভত ৰচনাৰ মন্তব্য

"আচলতে মানুহে বহুত কথা কয়। সমালোচকে বহুত কথা কয়। আপুনি ভাল আৰু বেয়া দুয়োটাৰে সৈতে জীয়াই থাকিব লাগিব। কাৰোবাৰ মুখ বন্ধ কৰাটো মোৰ কাম নহয়। আজিকালি এইবোৰে মোক আৰু প্ৰভাৱিত নকৰে। মানুহে যি মন যায় তাকেই ক’ব। মই এইবোৰত ভোল নাযাওঁ। মানুহে মোক ট্ৰোল কৰে কাৰণ মই এগৰাকী আবেগিক ব্যক্তি। যদি মোৰ বিষয়ে আলোচনা কৰিব বিচাৰে, কৰক। মোৰ আপত্তি নাই। কাৰণ মোক আঘাত কৰাটো ইমান সহজ নহয়।"
সামাজিক মাধ্যমত হোৱা সমালোচনা সন্দৰ্ভত ৰচনা

"প্ৰতিগৰাকী মহিলাৰে পৰ্দাত আৰু ঘৰত— দুয়ো ঠাইতে পৃথিৱী জয় কৰাৰ শক্তি আছে। নিজৰ শক্তিক আকোৱালি লওক আৰু সফলতাৰ পথ নিজে গঢ়ি তোলক। ঘৰখনতেই মোৰ হৃদয় আছে। মোৰ কেৰিয়াৰ আৰু এগৰাকী গৃহিনী হিচাপে মোৰ কৰ্তব্যৰ মাজত এক সুন্দৰ ভাৰসাম্য ৰখাটো মোৰ বাবে অতি প্ৰয়োজনীয়।"
"Youth Ki Awaaz"ত প্ৰকাশিত প্ৰবন্ধৰ পৰা

বাহ্যিক সংযোগ

শ্ৰেণী:ভাৰতীয় অভিনেত্ৰী
অনুপম শইকীয়া (গণিতজ্ঞ)

অনুপম শইকীয়া এজন ভাৰতীয় গণিতজ্ঞ আৰু বৰ্তমান তেওঁ আই আই টি, গুৱাহাটীৰ গণিত বিভাগৰ এজন অধ্যাপক। পাটীগাণিতীক সংখ্যা তত্ত্বৰ লগত জড়িত গৱেষণা, বিশেষকৈ ইৱাছাৱা তত্ত্ব আৰু p-adic পৰিমাপৰ বাবে তেখেত জনাজাত। গাণিতিক সংকেত বিদ্যাৰ বিষয়তো তেওঁৰ গৱেষণা পত্ৰ প্ৰকাশ পাইছে। ট্ৰিনিটি কলেজৰ ট্ৰাইপজ পাঠ্যক্ৰমত সুখ্যাতিৰে উত্তীৰ্ণ হৈ ৰেংলাৰ খিতাপ অৰ্জন কৰা প্ৰথমগৰাকী অসমীয়া হৈছে অনুপম শইকীয়া।

সপ্তমমানলৈকে শইকীয়াৰ ক্ৰিকেট, বেডমিণ্টন, কেৰম আদিত পঢ়া-শুনাতকৈ অধিক ধাউতি আছিল।
১৯৯৭ চনত তেওঁ ট্ৰিনিটি কলেজৰ পৰা গণিতত উচ্চ শিক্ষা সাং কৰে আৰু তাৰ পাছত কেমব্ৰিজ বিশ্ববিদ্যালয়ৰ বিমূৰ্ত গণিত আৰু গাণিতিক পৰিসংখ্যা বিভাগত পি এইচ ডি আৰম্ভ কৰে। ২০০১ চনত তাৰ পৰা তেওঁ জ'ন ক'টচ‌ৰ অধীনত Iwasawa Theory of Lubin-Tate Division Towers and p-Adic L-Functions শীৰ্ষক গৱেষণা পত্ৰৰ বাবে পি এইচ ডি ডিগ্ৰী লাভ কৰে। ট্ৰিনিটি কলেজত থকা সময়তে তেওঁ মাইকেল আটিয়া, এলান বেকাৰ, ৰিচাৰ্ড বৰচাৰ্ডছ আদি ফিল্ডছ মেডেল বিভূষিত গণিতজ্ঞসকলৰ সান্নিধ্যলৈ আহে।তাৰ পিছত তেওঁ ভাৰতলৈ ঘূৰি আহে।তেওঁ পত্নী আৰু সন্তানৰ সৈতে গুৱাহাটীত থাকে।

বঁটা আৰু সন্মান

অনুপম শইকীয়াই তেখেতৰ জীৱনত বহুতো বৃত্তি আৰু পুৰস্কাৰ লাভ কৰিছে।
কেমব্ৰিজত অধ্যয়নৰ বাবে তেওঁ ৰামানুজন বৃত্তি লাভ কৰিছিল যিটো এবছৰত মাত্ৰ এজন ভাৰতীয় শিক্ষাৰ্থীকহে প্ৰদান কৰা হয়।
১৯৯৯ চনত কেমব্ৰিজ বিশ্ববিদ্যালয়ৰ পি এইচ ডিৰ দ্বিতীয় বৰ্ষৰ ছাত্ৰ-ছাত্ৰীৰ মাজত অনুষ্ঠিত বছৰেকীয়া গাণিতিক ৰচনা প্ৰতিযোগিতাত অনুপম শইকীয়াই স্মিথ আৰু নাইট বঁটা লাভ কৰিছিল।
স্নাতকোত্তৰ গৱেষণাৰ ২০০০-২০০১ চনৰ কাম-কাজৰ বাবে কেমব্ৰিজৰ ট্ৰিনিটি কলেজে তেওঁক চিনিয়ৰ ৰাউছবল স্কলাৰশ্বিপ (Senior Rouseball Scholarship) প্ৰদান কৰিছিল। তেওঁৰ তত্ত্বাৱধানত ৬জন শিক্ষাৰ্থীয়ে পি এইচ ডি কৰিছে। অসমৰ বিভিন্ন অঞ্চলৰ লগতে দেশৰ অন্যান্য ঠাইতো অনুপম শইকীয়াই বিদ্যালয় আৰু মহাবিদ্যালয় পৰ্যায়ৰ ছাত্ৰ-ছাত্ৰীৰ বাবে বহুতো জনপ্ৰিয় বক্তৃতা প্ৰদান কৰিছে। ইৱাছাৱাৰ মূল ধাৰণা আৰু ব্লছ-কাটো ধাৰণাৰ ৱাইলছৰ প্ৰমাণ সম্পৰ্কীয় সন্মিলনৰ খতিয়ানৰো দুটা সংখ্যা তেওঁ সম্পাদনা কৰিছিল।

তেওঁ ৰামানুজন গণিত সংস্থাৰ আলোচনী আৰু ভাৰতৰ গণিত শিক্ষক সংস্থাৰ প্ৰচাৰপত্ৰ(Bulletin of the Mathematics Teachers' Association)ৰ সম্পাদকীয় সমিতিৰ সদস্য।

গ্ৰন্থৰাজি

The Bloch–Kato Conjecture for the Riemann Zeta Function, Cambridge University Press, 2015, 65-96 pp.

গৱেষণা-পত্ৰ

লগতে চাওক

কামেশ্বৰ দাস
জ্যোতিপ্ৰসাদ মেধি
ভূপতি চন্দ্ৰ ডেকা
নয়নদীপ ডেকা বৰুৱা
খনীন্দ্ৰ চন্দ্ৰ চৌধুৰী
মঞ্জিল প্ৰতীম শইকীয়া
পংকজ জ্যোতি মহন্ত‎

তথ্যউৎস

বাহ্যিক সংযোগ

Personal Homepage
Interview in Assamese

শ্ৰেণী:অসমৰ ব্যক্তি
শ্ৰেণী:অসমীয়া গণিতজ্ঞ
শ্ৰেণী:অসমীয়া শিক্ষাবিদ
শ্ৰেণী:জীৱিত ব্যক্তি
ভেলেৰী লিঅ’ন

ভেলেৰী থেৰেছ লিঅ’ন (জন্ম: ১২ নৱেম্বৰ, ১৯৪৩) এগৰাকী ইংৰাজ অভিনেত্ৰী আৰু মডেল। তেওঁ বহুতো চলচ্চিত্ৰ আৰু টেলিভিছন প্ৰযোজনাত অভিনয় কৰিছে। ইয়াৰ ভিতৰত কেৰী অন চলচ্চিত্ৰ শৃংখলাৰ ছয়খন ছবি আৰু দুখন জেমছ বণ্ডৰ বোলছবি— ৰজাৰ মূৰৰ সৈতে দ্য স্পাই হু লাভড মি (১৯৭৭) আৰু চান কেনাৰীৰ সৈতে নেভাৰ চে নেভাৰ এগেইন (১৯৮৩) অন্যতম। তেওঁ দ্য ইটালিয়ান জব (১৯৬৯), দ্য ৱাইল্ড গিজ (১৯৭৮), আৰু ৰিভেঞ্জ অৱ দ্য পিংক পেন্থাৰ (১৯৭৮) ৰ দৰে উচ্চ পৰ্যায়ৰ ছবিত অভিনয় কৰাৰ লগতে হেম্মাৰ হৰৰ বোলছবি ব্লাড ফ্ৰম দ্য মামিজ টম্বত (১৯৭১) মুখ্য চৰিত্ৰত অভিনয় কৰিছিল।

১৯৭০-ৰ দশকত লিঅ’নে হাই কাৰাটেৰ টেলিভিছন বিজ্ঞাপনত ভূমুকি মাৰিছিল, যাৰ জৰিয়তে তেওঁ যথেষ্ট চৰ্চা লাভ কৰিছিল। নিজৰ আকৰ্ষণীয় চেহেৰাৰ বাবে তেওঁ বিশ্বজুৰি পৰিচিত হৈছিল আৰু তেওঁক প্ৰায়ে "ইংৰাজ ৰাকেল ৱেলচ" বুলি অভিহিত কৰা হৈছিল।

আদি জীৱন

১৯৪৩ চনত লণ্ডনৰ হেম্পষ্টেডত হেনৰী আৰু ডাফনে লিঅ’নৰ চাৰিটা সন্তানৰ ভিতৰত জ্যেষ্ঠ সন্তান হিচাপে লিঅ’নৰ জন্ম হৈছিল। তেওঁৰ পিতৃ এখন বস্ত্ৰ কোম্পানীৰ সঞ্চালক আছিল আৰু তেওঁৰ মাতৃয়ে ৰাডাত (RADA) প্ৰশিক্ষণ গ্ৰহণ কৰিছিল যদিও এগৰাকী পূৰ্ণকালীন মাতৃ হ’বলৈ নিজৰ অভিনয় কেৰিয়াৰ ত্যাগ কৰিছিল।

চেনিং স্কুল ফৰ গাৰ্লছত অধ্যয়ন কৰাৰ পাছত লিঅ’নে কলেজ ফৰ ডিষ্ট্ৰিবিউটিভ ট্ৰেডছত যোগদান কৰে। ইয়াৰ পিছত তেওঁ পেৰিছলৈ যায় আৰু তাত এগৰাকী 'অ’ পেয়াৰ গাৰ্ল' হিচাপে কাম কৰে। ইংলেণ্ডলৈ উভতি অহাৰ আগতে তেওঁ কিছুসময় মডেলিং কৰিছিল।

ব্যক্তিগত জীৱন

লিঅ’নে ১৯৭৪ চনত টেলিভিছন প্ৰযোজক মাইকেল মিলছৰ সৈতে বিবাহপাশত আবদ্ধ হৈছিল আৰু ১৯৮৮ চনত তেওঁৰ মৃত্যুৰ লৈকে তেওঁলোক বিবাহিত হৈ আছিল। এই দম্পতীটোৰ দুটা সন্তান আছিল: ১৯৭৫ চনত জন্ম হোৱা এজন পুত্ৰ, লিঅ’ন; আৰু ১৯৭৭ চনত জন্ম হোৱা এগৰাকী কন্যা, মেৰোপ।

তথ্যসূত্ৰ

বাহ্যিক সংযোগ

Audio interview at BBC Wiltshire

শ্ৰেণী:বৃটিছ অভিনেত্ৰী
সন্দলী সিংহ

সন্দলী সিংহ (ইংৰাজী: Sandali Sinha; জন্ম: ১১ জানুৱাৰী ১৯৭৩) এগৰাকী প্ৰাক্তন ভাৰতীয় বলীউড অভিনেত্ৰী আৰু মডেল। ২০০১ চনৰ ৰোমাণ্টিক ছবি তুম বিনত পিয়া চৰিত্ৰত কৰা অভিনয়ৰ বাবে তেওঁ বিশেষভাৱে পৰিচিত। হিন্দীৰ উপৰিও তেওঁ তেলুগু চলচ্চিত্ৰ ওৰে পাণ্ডুত অভিনয় কৰিছে।

প্ৰাৰম্ভিক জীৱন

তেওঁৰ পিতৃ এজন বিষয়া আছিল আৰু কৰ্তব্যৰত অৱস্থাতে তেওঁৰ মৃত্যু হৈছিল। তেওঁৰ মাতৃয়ে দিল্লীত সন্দলীসহ তিনিটা সন্তানক ডাঙৰ-দীঘল কৰিছিল। তেওঁ এয়াৰ ফৰ্চ বাল ভাৰতী স্কুলৰপৰা স্কুলীয়া শিক্ষা সমাপ্ত কৰে আৰু দিল্লীৰ জিছাছ এণ্ড মেৰী কলেজৰপৰা স্নাতক ডিগ্ৰী লাভ কৰে। সিংহই কিশোৰ নামিত কাপুৰ এক্টিং ইনষ্টিটিউটত অভিনয় শিকিছিল। পাইলট আৰু চিকিৎসকৰ পৰিয়ালত জন্মগ্ৰহণ কৰা সিংহ এগৰাকী চিকিৎসক হোৱাৰ প্ৰতি আগ্ৰহী আছিল। কিন্তু এটা এমেচাৰ ফেশ্বন শ্ব’ত অংশ লোৱাৰ অভিজ্ঞতাই তেওঁক মডেলিং জগতলৈ আকৰ্ষিত কৰে।

কেৰিয়াৰ

বাণিজ্য শাখাৰ স্নাতক সিংহই উন্নত সুযোগৰ সন্ধানত মুম্বাইলৈ স্থানান্তৰিত হয়। কম সময়ৰ ভিতৰতে তেওঁ এগৰাকী মডেল হিচাপে পৰিচিত হয়। অনুভৱ সিংহৰ পৰিচালনাত নিৰ্মিত সোনু নিগমৰ মিউজিক ভিডিঅ' "দীৱানা"ৰ জৰিয়তে তেওঁ প্ৰথম জনপ্ৰিয়তা লাভ কৰে। এই মিউজিক ভিডিঅ’টোৱে তেওঁক অনুভৱ সিংহৰ পৰিচালনাত নিৰ্মিত প্ৰথম ছবি তুম বিনত অভিনয়ৰ সুযোগ দিলে। এই ছবিত সিংহই পিয়া নামৰ এগৰাকী নিৰ্দোষী মহিলাৰ চৰিত্ৰত অভিনয় কৰিছিল।

ব্যক্তিগত জীৱন

সিংহই ২০০৫ চনৰ নৱেম্বৰ মাহত ব্যৱসায়ী কিৰণ ছালাস্কাৰৰ সৈতে বিবাহপাশত আবদ্ধ হয় আৰু তেওঁলোকৰ দুটি সন্তান আছে।

চলচ্চিত্ৰপঞ্জী

টেলিভিছন

বছৰ অনুষ্ঠান চৰিত্ৰ

১৯৯৯ মুস্কান মহেক

১৯৯৯ তানহা

চলচ্চিত্ৰ

বছৰ ছবি চৰিত্ৰ

২০০১ তুম বিন পিয়া

২০০৩ পিঞ্জৰ লাজো

২০০৩ ওম সন্দলী ধাৰিৱাল

২০০৪অব তুমহাৰে হৱালে ৱতন সাথিয়ো ডা° সাক্ষী

২০০৫নিগাহৱান: দ্য থাৰ্ড আই নিশা

২০০৫ ওৰে পাণ্ডু প্ৰিয়া (তেলুগু)

২০০৭মেইন ৰনি অৰ জনি নিনা

২০১৬ তুম বিন ২ পিয়া (বিশেষ উপস্থিতি)

তথ্যসূত্ৰ

বাহ্যিক সংযোগ

সন্দলী সিংহ SeasonsIndia.com ত

শ্ৰেণী:হিন্দী চলচ্চিত্ৰৰ অভিনেত্ৰী
শ্ৰেণী:ভাৰতীয় মডেল
শ্ৰেণী:তেলুগু চলচ্চিত্ৰৰ অভিনেত্ৰী
১৪ মাৰ্চ

১৪ মাৰ্চ দিনটো গ্ৰেগৰিয়ান বৰ্ষপঞ্জী অনুসাৰে বছৰৰ ৭৩ তম (অধিবৰ্ষত ৭৪ তম) দিন। বছৰটো শেষ হ’বলৈ এই দিনৰ পৰা মুঠ ২৯২টা দিন বাকী থাকে। এইদিনটোত ঘটা কেইটামান উল্লেখযোগ্য ঘটনা-

ঘটনাৰাজী

জন্ম

১৮৭৯ - এলবাৰ্ট আইনষ্টাইন, ন’বেল বঁটা বিজয়ী আমেৰিকান পদাৰ্থ বিজ্ঞানী।
১৯৩৪ - আল্পনা বন্দোপাধ্যায়, ভাৰতীয় কণ্ঠশিল্পী।
১৯৩৪ - এলি আহমেদ, ভাৰতীয় লেখিকা, চিত্ৰনাট্যকাৰ, নিৰ্দেশক, গীতিকাৰ, কষ্টিউম ডিজাইনাৰ, অভিনেত্ৰী আৰু সমাজ কৰ্মী।
১৯৪৯ - ফৰিদা জালাল, ভাৰতীয় অভিনেত্ৰী।
১৯৫৬ - ইন্দু মলহোত্ৰা, ভাৰতৰ উচ্চতম ন্যায়ালয়ৰ ন্যায়াধীশ।
১৯৬৫ - আমিৰ খান, ভাৰতীয় চলচ্চিত্ৰ অভিনেতা।
১৯৬৭ - মাইকেল ফিংক, আমেৰিকান মহাকাশচাৰী।
১৯৭২ - ইৰম চানু শৰ্মীলা, ভাৰতীয় মানৱ অধিকাৰ কৰ্মী। “মণিপুৰৰ লৌহ নাৰী” হিচাপে পৰিচিত।
১৯৯৬ – ইতিহাস লেখক প্ৰকাশ ৰায়।

মৃত্যু

১৮৮৩ - কাৰ্ল মাৰ্ক্স, জাৰ্মান সমাজ বিজ্ঞানী আৰু মাৰ্ক্সবাদৰ প্ৰবক্তা।
১৮৯৯ - হেৰ্মান ষ্টাইণ্টল, জাৰ্মান ভাষাতাত্ত্বিক আৰু দাৰ্শনিক।
১৯৯৫ - উইলিয়াম আলফ্ৰেড ফোলাৰ, ন’বেল বঁটা বিজয়ী আমেৰিকান পদাৰ্থবিজ্ঞানী।
২০১০ - বীৰেশ্বৰ বৰুৱা, অসমীয়া কবি আৰু সমালোচক।
২০১৮ - ষ্টিফেন হকিং, ইংৰাজ জ্যোতিৰ্বিজ্ঞানী, এ' ব্ৰিফ হিষ্ট্ৰি অৱ্ টাইমৰ ৰচক।
২০২২ - মীনা স্বামীনাথন, ভাৰতীয় শিক্ষাবিদ।

দিৱস

পাই দিৱস - (গণিত- ৩.১৪ সংখ্যাৰ স্মৰণত)।
মাতৃভাষা দিৱস (এষ্টনিয়া)

বাহ্যিক সংযোগ

বিবিচি: এই দিনটোত ঘটা কেইটামান উল্লেখযোগ্য ঘটনা

শ্ৰেণী:মাৰ্চ
শ্ৰেণী:ইংৰাজী বৰ্ষপঞ্জীৰ দিন
ছুজেন ডি'মেলো

ছুজেন ডি'মেলো বলীউড আৰু অন্যান্য আঞ্চলিক ছবিৰ এগৰাকী ভাৰতীয় নেপথ্য কণ্ঠশিল্পী, যি পূৰ্বতে ছুজি কিউ নামেৰে পৰিচিত আছিল। তেওঁ টেলিভিছনৰ বিজ্ঞাপনৰ বাবেও জিংগল গাইছে।

যোৱা কিছু বছৰৰ পৰা ছুজেনে এ.আৰ. ৰহমান, প্ৰীতম, ছাজিদ, ৱাজিদ, ইলায়াৰাজা, হৰিশ জয়ৰাজ, যুৱান শংকৰ ৰাজা, চেলিম–চুলেমান, অনু মালিক, বাপ্পী লাহিৰী আৰু বিশাল–শেখৰ ধৰি কেইবাজনো সংগীত পৰিচালকৰ সৈতে কাম কৰি আহিছে। বলীউডত নেপথ্য কণ্ঠশিল্পী হিচাপে ৫০টালৈকে গীত গাইছে। ২০০৫ চনত ছুজেনে সংগীত পৰিচালক প্ৰীতমৰ বাবে 'চকলেট' ছবিৰ "খালিশ" গীতটোত প্ৰথম নেপথ্য কণ্ঠদান কৰিছিল। যিটো গীতেৰে তেওঁ প্ৰথম স্বীকৃত হৈছে, সেই গীতটো আছিল 'আৱাৰাপন' ছবিৰ "মহিয়া", যাৰ বাবে তেওঁ ২০০৮ চনত ষ্টাৰডাষ্ট এৱাৰ্ডছত প্ৰথম মনোনয়ন লাভ কৰিছিল। পিছত 'সিং ইজ কিঙ'ৰ "জী কৰদা", 'প্যাৰ কে চাইড ইফেক্টছ'ৰ "প্যাৰ কৰকে", 'ভাগম ভাগ'ৰ "চিগনেল" ‘গোলমাল ৰিটাৰ্ণছ’ৰ “ম্যাও”ৰ দৰে চুপাৰহিট গীত তেওঁৰ কণ্ঠত বাণীবদ্ধ হৈছে।

তথ্য সংগ্ৰহ

শ্ৰেণী:হিন্দী চলচ্চিত্ৰৰ নেপথ্য কণ্ঠশিল্পী